Zagreb, 29. listopada 2018.g.

**Z A P I S N I K**

sa 26. sjednice Povjerenstva za odlučivanje o sukobu interesa održane dana 29. listopada 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI: Nataša Novaković, Tončica Božić, Aleksandra Jozić-Ileković i Davorin Ivanjek.**

**Iz Ureda Povjerenstva: Majda Uzelac i Martina Jurišić.**

**ODSUTNI: Tatijana Vučetić.**

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 25. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tončica Božić predlaže da se dnevni red dopuni s točkom. 13. Donošenje odluke u predmetu P-47/18, dužnosnica NADA MURGANIĆ, ministrica za demografiju, obitelj, mlade i socijalnu politiku. Utvrđuje se da članovi Povjerenstva jednoglasno prihvaćaju prijedlog dnevnog reda.

Prelazi se na raspravljanje o 1. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu P-302/18, dužnosnik KREŠIMIR KUČKO, predsjednik Uprave trgovačkog društva Croatia airlines d.d. do 4. studenog 2017.g., izlaže predmet te navodi da je protiv dužnosnika otvoren predmet temeljem vlastitih saznanja Povjerenstva jer je u postupku koje je Povjerenstvo vodilo protiv Jasmina Bajića direktora Croatia airlines d.d. došlo do saznanja da je dužnosnik primio plaćanje troškova hotelskog smještaja od organizatora prilikom sudjelovanja na konferenciji *Safran Aircraft Engines* *Winter Seminar*, u Megeve, Francuska Republika.

Izvjestiteljica predlaže da se pokrene postupak protiv dužnosnika zbog moguće povrede članka 11. stavka 3., u svezi stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

Prelazi se na raspravljanje o 2. točci dnevnog reda.

Predsjednica Povjerenstva kao izvjestiteljica u predmetu M-113/18, na zahtjev dužnosnika GORANA IVANOVIĆA, zamjenika župana Osječko-baranjske županije, izlaže predmet te navodi da je dužnosnik zatražio mišljenje Povjerenstva u kojem ističe kako je Skupština županije donijela Zaključak o davanju mišljenja na Nacrt Izmjena i dopune Mreže javne zdravstvene službe, kojim je dala pozitivno mišljenje za povećanje tima opće,obiteljske medicine za područje Grada Valpova, a na zahtjev Doma zdravlja Valpovo. Dom zdravlja Valpovo iskazao je interes za pronalaskom odgovarajućeg prostora za smještaj dodatnog tima opće, obiteljske medicine, odnosno kupnju nekretnine koja bi se prilagodna navedenoj potrebi. Nekretnina za koju je Dom zdravlja Valpovo dao izraditi Procjenu tržišne vrijednosti u vlasništvu je bratića dužnosnika. Dužnosnik traži mišljenje bi li kupnja spomenute nekretnine bila u skladu s odredbama ZSSI-a.

Izvjestiteljica predlaže da se donese mišljenje da okolnost moguće prodaje nekretnine Domu zdravlja Valpovo za potrebe smještaja dodatnog tima opće, obiteljske medicine koja je u vlasništvu člana obitelji dužnosnika sama po sebi ne bi predstavljala povredu odredbi ZSSI-a. U cilju učinkovitog očuvanja integriteta i vjerodostojnosti dužnosnika, te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik da se u slučaju prodaje nekretnine u vlasništvu člana obitelji Domu zdravlja Valpovo u cijelosti izuzme iz svih poslova koje bi eventualno bile u nadležnosti zamjenika župana te da navedenu okolnost priopći Skupštini Osječko-baranjske županije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

Prelazi se na raspravljanje o 3. točci dnevnog reda.

Član Povjerenstva Davorin Ivanjek kao izvjestitelj u predmetu M-128/18, na zahtjev dužnosnika FABRIZIA RADINA, zamjenika župana Istarske županije, izlaže predmet te navodi da je dužnosnik podnio zahtjev za mišljenjem u kojem postavlja upit može li za vrijeme profesionalnog obnašanja dužnosti zamjenika župana Istarske županije obavljati funkciju vršitelja dužnosti dekana Politehnike Pula – Visoke tehničko-poslovne škole s pravom javnosti u postupku preoblikovanja u Istarsko veleučilište, s time da bi navedenu funkciju obavljao bez zasnovanog radnog odnosa i ostvarivanja prihoda.

Izvjestitelj predlaže da se donese mišljenje da dužnosnik može za vrijeme obnašanja navedene dužnosti obavljati funkciju vršitelja dužnosti dekana visoke škole Politehnika Pula – Visoka tehničko-poslovna škola s pravom javnosti u postupku preoblikovanja u veleučilište Istarsko veleučilište, bez zasnovanog radnog odnosa i ostvarivanja prihoda za obavljanje navedene funkcije, ukoliko u njezinom izvršavanju ne bi obavljao poslove upravljanja ustanovom, a ukoliko bi imao upravne ovlasti mogao bi obavljati navedenu funkciju ako je predmetna ustanova proglašena pravnom osobom od posebnog interesa za državu ili Istarsku županiju te bez prava na naknadu u toj ulozi, osim prava na naknadu putnih i drugih opravdanih troškova i pod uvjetom da već prethodno nije član upravnog vijeća dviju ustanova od posebnog interesa. Za dopustivost obavljanja navedene funkcije sa stajališta odredbi Zakona o lokalnim izborima koji člankom 89. propisuje da župan ili zamjenik župana za vrijeme obnašanja dužnosti ne mogu biti ravnatelj niti član upravnog vijeća ustanove kojoj je jedinica područne (regionalne) samouprave osnivač, nadležno je Ministarstvo uprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Prelazi se na raspravljanje o 4. točci dnevnog reda.

Predsjednica Povjerenstva kao izvjestiteljica u predmetu M-129/18, na zahtjev dužnosnika ZORANA KOVAČEVIĆA, općinskog načelnika Općine Koška, izlaže predmet te navodi da je dužnosnik zatražio mišljenje u kojem ističe kako je raspisan Natječaj za dodjelu bespovratnih potpora u poljoprivredi Općine Koška u 2018.g. Zahtjev za dodjelu bespovratne potpore u okviru Mjere 9 – Potpora pripreme projekata za financiranje iz fondova EU ili natječaja koje raspisuju ministarstva RH podnijela je Branka Režić, vlasnica istoimenog OPG-a. Branka Režić inače obavlja poslove ravnateljice Dječjeg vrtića „Tintilinić“ Koška, koji je u 100% vlasništvu Općine Koška. Ravnatelja navedenog vrtića imenuje Općinsko vijeće Općine Koška, a plaća mu se isplaćuje iz Proračuna Općine Koška. Povjerenstvo za provedbu natječajnog postupka dodjele bespovratnih potpora u poljoprivredi Općine Koška 2. listopada 2018.g. ocijenilo je zahtjev OPG Branka Režić pozitivno te je predložilo općinskom načelniku donošenje Odluke o dodjeli potpora u poljoprivredi za mjesec rujan 2018.g. Slijedom navedenog, podnositelj, traži mišljenje Povjerenstva je li u povodu navedenih okolnosti u sukobu interesa.

Izvjestiteljica predlaže da se donese mišljenje da nema zapreke, u smislu odredbi ZSSI-a, da se OPG Branke Režić, ravnateljice Dječjeg vrtića „Tintilinić“ Koška, prijavi i sudjeluje na Natječaju za dodjelu bespovratnih potpora u poljoprivredi Općine Koška u 2018.g. Navedena okolnost, sama po sebi, ne predstavlja sukob interesa dužnosnika Zorana Kovačevića, općinskog načelnika Općine Koška.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na raspravljanje o 5. točci dnevnog reda.

Članica Povjerenstva Tončica Božić kao izvjestiteljica u predmetu M-130/18, na zahtjev dužnosnika DOMAGOJA KATIĆA, zamjenika gradonačelnika Grada Pleternice, izlaže predmet te navodi da je dužnosnik od Povjerenstva zatražio mišljenje može li obrt u vlasništvu njegove supruge, inače zaposlenice tvrtke u 100% vlasništvu Grada podnijeti prijavu za ostvarivanje prava na dodjelu nepovratnih potpora Grada Pleternice kroz Program razvoja gospodarstva kojim se kroz određene mjere gospodarstvenici prijavljuju i ostvaruju primitak nepovratnih potpora na način da ukoliko njihova prijava bude odabrana s Gradom Pleternicom zaključuju Ugovor o dodjeli.

Izvjestiteljica predlaže da se donese mišljenje da nema zapreke da se navedeni obrt javi na natječaj pod uvjetom da dužnosnik isto deklarira Gradskom vijeću, objavi na internetskoj stranici Grada i izuzme se od postupka otvaranja prijava i donošenja odluka te dokaz da je postupio po navedenoj uputi dostavi Povjerenstvu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na raspravljanje o 6. točci dnevnog reda.

Predsjednica Povjerenstva kao izvjestiteljica u M-131/18, na zahtjev dužnosnika ANTE PRANIĆA, zastupnika u Hrvatskom saboru i gradonačelnika Grada Vrgorca, izlaže predmet te navodi da je dužnosnik podnio zahtjev za mišljenjem u kojem ističe kako Ured državne uprave u Splitsko-dalmatinskoj županiji, Služba za imovinsko-pravne odnose, Ispostava Vrgorac, provodi postupak izvlaštenja 10 čestica nekretnina u privatnom vlasništvu koje nikada nisu mijenjale vlasnika prodajom ili kupnjom, već su nasljeđivane, a u svrhu izgradnje prometnica II. faze Gospodarske zone Račva. Među nekretninama za koju se ostvaruje pravo na isplatu naknade nalazi se i nekretnina dužnosnikova oca, koji je nekretninu naslijedio iza smrti oca 1985.g., stoga dužnosnik traži mišljenje u odnosu na navedeno, uz napomenu kako u navedenom postupku Grad Vrgorac zastupa opunomoćeni odvjetnik Mateo Barbir.

Izvjestiteljica predlaže da se donese mišljenje da okolnost isplate naknade radi izvlaštenja čestice zemlje u svrhu izgradnje prometnica II. faze infrastrukture Gospodarske zone Račva, koja je u vlasništvu oca dužnosnika, pri čemu sam postupak izvlaštenja provodi Ured državne uprave u Splitsko-dalmatinskoj županiji, Služba za imovinsko-pravne odnose, Ispostava Vrgorac, sama po sebi ne bi predstavljala povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Prelazi se na raspravljanje o 7. točci dnevnog reda.

Član Povjerenstva Davorin Ivanjek kao izvjestitelj u predmetu M-133/18, na zahtjev dužnosnika IVICE KNEŽEVIĆA, gradonačelnika Grada Delnica, izlaže predmet te navodi da je dužnosnik zatražio tumačenje Povjerenstva može li zamjenica gradonačelnika Grada Delnica obavljati funkciju članice Upravnog vijeća Javne vatrogasne postrojbe Grada Delnica u smislu članka 14. stavka 2. ZSSI-a. Dužnosnik je uz dopunu zahtjeva za mišljenjem dostavio Odluku o utvrđivanju popisa pravnih osoba od posebnog interesa za Grad Delnice koju je na temelju članka 14. stavka 4. ZSSI-a dana 5. ožujka 2015.g. donijelo Gradsko vijeće Grada Delnica te kojom se utvrđuje da je ustanova Javna vatrogasna postrojba Delnice ustanova od posebnog interesa za Grad Delnice kao ustanova kojoj je Grad Delnice osnivač ili jedna od osnivača.

Izvjestitelj predlaže da se donese mišljenje da zamjenica gradonačelnika Grada Delnica može za vrijeme obnašanja navedene dužnosti obavljati funkciju članice Upravnog vijeća ustanove Javna vatrogasna postrojba Delnice koja je proglašena pravnom osobom od posebnog interesa za Grad Delnice, ako već ne obavlja funkciju članice upravnog vijeća u dvije ustanove od posebnog interesa te bez prava pravo na naknadu u toj ulozi, osim prava na naknadu putnih i drugih opravdanih troškova. Za dopustivost obavljanja navedene funkcije sa stajališta odredbi Zakona o lokalnim izborima koji člankom 89. propisuje da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne samouprave osnivač, nadležno je Ministarstvo uprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

Prelazi se na raspravljanje o 8. točci dnevnog reda.

Predsjednica Povjerenstva kao izvjestiteljica u predmetu M-134/18, na zahtjev dužnosnice MARICE JANČIĆ, općinske načelnice Općine Marija Gorica, izlaže predmet te navodi dužnosnica od Povjerenstva, traži mišljenje može li Općina Marija Gorica stupiti u poslovni odnos davanjem u zakup poslovnog prostora u vlasništvu Općine s trgovačkim društvom Trgocentar Marija d.o.o., u vlasništvu njezine kćeri. Dužnosnica navodi da će Općina dati u zakup poslovni prostor u vlasništvu Općine putem javnog natječaja sukladno odredbama Zakona o zakupu i kupoprodaji poslovnog prostora i Odluke o uvjetima i postupku natječaja za davanje u zakup poslovnog prostora u vlasništvu Općine od 26. rujna 2013.g. Javni natječaj će se objaviti u javnom tisku. Budući da postoji mogućnost da se na predmetni javni natječaj prijavi i trgovačko društvo Trgocentar Marija d.o.o. dužnosnica traži mišljenje Povjerenstva s uputom o postupanju.

Izvjestiteljica predlaže da se donese mišljenje da Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice, ukoliko dužnosnica postupi u skladu s uputama Povjerenstva da se u cilju zaštite vlastite vjerodostojnosti i povjerenja građana izuzme od svakog oblika sudjelovanja u postupku provedbe predmetnog natječaja , da navedenu okolnost deklarira članovima Općinskog vijeća i objavi na internetskim stranicama Općine. Nadalje, za eventualno potpisivanje ugovora o zakupu poslovnog prostora u vlasništvu Općine Marija Gorica, obvezna je u ime Općine ovlastiti svog zamjenika. Dužnosnica i Općina dužni su prije stupanja u poslovni odnos s trgovačkim društvom Trgocentar Marija d.o.o. dostaviti Povjerenstvu cjelokupnu dokumentaciju, a posebice zapisnik s otvaranja ponuda, iz koje je vidljivo kako su provedene upute Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

Prelazi se na raspravljanje o 9. točci dnevnog reda.

Članica Povjerenstva Tončica Božić kao izvjestiteljica u predmetu M-135/18, na zahtjev dužnosnika DOMAGOJA MIKULIĆA, zastupnika u Hrvatskom saboru, izlaže predmet te navodi da je dužnosnik zatražio mišljenje Povjerenstva navodeći da od lipnja 2017.g. obnaša profesionalno dužnost zastupnika u Hrvatskom saboru za što prima plaću, a od studenog 2018.g. planira se zaposliti u trgovačko društvo Vodoopskrba d.o.o. na mjesto direktora, člana uprave.

Izvjestiteljica predlaže da se donese mišljenje da sukladno čl. 14. st. 1. ZSSI-a dužnosnik ne može biti član upravnih tijela trgovačkih društava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

Prelazi se na raspravljanje o 10. točci dnevnog reda.

Predsjednica Povjerenstva kao izvjestiteljica u predmetu M-136/18, na zahtjev dužnosnice DANIJELE LONČAR, zamjenice općinskog načelnika Općine Kumrovec, izlaže predmet te navodi da je dužnosnica podnijela zahtjev za mišljenje ističući kako obnaša dužnost zamjenice općinskog načelnika Općine Kumrovec kao volonter, te studira na Veleučilištu Baltazar Zaprešić kao izvanredni student. Kako Općina Kumrovec dodjeljuje financijsku potporu svim studentima, traži mišljenje nalazi li se u sukobu interesa ukoliko primi takav oblik potpore.

Izvjestiteljica predlaže da se donese mišljenje da okolnost da dužnosnici bude isplaćena financijska potpora odnosno pomoć namijenjena studentima za tekuću akademsku godinu 2018./2019. g. iz proračuna Općine Kumrovec, sama po sebi ne predstavljala povredu odredbi ZSSI-a. U cilju učinkovitog očuvanja integriteta i vjerodostojnosti dužnosnika, kao i otklanjanja svake sumnje da je dužnosnica položaj iskoristila radi ostvarivanja osobnog interesa, upućuje se ista da se povodom zahtjeva koji bude podnijela radi ostvarivanja prava na dodjelu financijske potpore, pomoći izuzme iz svih poslova koji bi eventualno bili u nadležnosti zamjenice općinskog načelnika Općine Kumrovec, a vezani su uz razmatranje i odlučivanje o podnesenim zahtjevima i uz isplatu potpore/pomoći.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na raspravljanje o 11. točci dnevnog reda.

Članica Povjerenstva Aleksandra Ileković-Jozić kao izvjestiteljica u predmetu M-137/18, na zahtjev dužnosnika JOSIPA BUDIMIRA, gradonačelnika Grada Kutjeva, izlaže predmet te navodi da Dužnosnik moli mišljenje Povjerenstva može li dužnosnik Ivica Malnar, zamjenik gradonačelnika Grada Kutjeva, koji istu dužnost obnaša volonterski uz naknadu, biti imenovan predsjednikom sportske udruge „Nogometni klub Kutjevo“, sukladno odredbama ZSSI-a.

Izvjestiteljica predlaže da se donese mišljenje da na temelju članka 14. stavka 5. ZSSI-a, dužnosnik Ivica Malnar, može obnašati dužnost zamjenika gradonačelnika Grada Kutjeva i funkciju predsjednika sportske udruge „Nogometni klub Kutjevo“, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova. Za tumačenje predstavlja li istovremeno obnašanje dužnosti zamjenika gradonačelnika Grada Kutjeva i obavljanje funkcije predsjednika sportske udruge „Nogometni klub Kutjevo“ povredu članka 27. stavka 3. podstavka 1. Zakona o sportu nadležan je Središnji državni ured za šport te se dužnosnik upućuje da se u obnašanju dužnosti zamjenika gradonačelnika Grada Kutjeva, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na sportsku udrugu „Nogometni klub Kutjevo“.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

Prelazi se na raspravljanje o 12. točci dnevnog reda.

Članica Povjerenstva Tončica Božić kao izvjestiteljica u predmetu P-305/18, na zahtjev Helene Masarić, pročelnice Ureda Grada Opatije, izlaže predmet te navodi da pročelnica od Povjerenstva traži mišljenje ističući da je od zamjenice gradonačelnika dobila upit o tome da li bi ako se odluči podnijeti ostavku na dužnost koju obnaša mogla biti imenovana direktoricom trgovačkog društva u kojem Grad Opatija drži sve poslovne udjele. Trgovačko društvo za poslove Grada obavlja održavanje poslova zelenih površina i sl. te se zaključuje godišnji Ugovor. Pročelnica nadalje navodi da je dužnosnici na upit dala negativni odgovor, ali o istom traži mišljenje Povjerenstva.

Izvjestiteljica predlaže da se donese očitovanje da zamjenica gradonačelnika Grada Opatije ne može za vrijeme mandata te u razdoblju od dvanaest mjeseci nakon prestanka mandata biti članica uprave, odnosno direktorica trgovačkog društva. Nadalje, u roku od jedne godine nakon prestanka obnašanja dužnosti zamjenice gradonačelnika Grada Opatije ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnice bila u poslovnom odnosu s Gradom Opatijom. Dužnosnica može zatražiti suglasnost Povjerenstva za stupanje u radni odnos iz točke II. Izreke ovog očitovanja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na raspravljanje o 13. točci dnevnog reda.

Članica Povjerenstva Tončica Božić kao izvjestiteljica u predmetu P-47/18, dužnosnica NADA MURGANIĆ, ministrica za demografiju, obitelj, mlade i socijalnu politiku, izlaže predmet te navodi da je u odnosu na dužnosnicu donesena odluka o nepokretanju postupka te je podnositeljica prijave nakon zaprimanja navedene odluke ponovno zatražila očitovanje.

Izvjestiteljica predlaže da se donese odluka da se postupak neće obnoviti jer nisu navedene nove činjenice ili dokazi koji bi mogli donijeti do drugačijeg rješenja stvari.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

Zapisnik sastavila

Tajnica Povjerenstva: Predsjednica Povjerenstva:

Majda Uzelac, dipl.iur. Nataša Novaković ,dipl.iur.